作者:劉希夷
標題:孤松篇
內容:蠶月桑葉青，鶯時柳花白。澹豔煙雨姿，敷芬陽春陌。如何秋風起，零落從此始。獨有南澗松，不歎東流水。玄陰天地冥，皓雪朝夜零。豈不罹寒暑，為君留青青。青青好顏色，落落任孤直。群樹遙相望，眾草不敢逼。靈龜蔔真隱，仙鳥宜棲息。恥受秦帝封，願言唐侯食。寒山夜月明，山冷氣清清。淒兮歸鳳集，吹之作琴聲。松子臥仙岑，寂聽疑野心。清泠有真曲，樵採無知音。美人何時來，幽徑委綠苔。籲嗟深澗底，棄捐廣廈材。